Dodoma

Dodoma é a capital de Tanzania e da rexión homónima. Cunha superficie de 2.669 km² e unha poboación de 324.347 habitantes (2002), é a terceira cidade do país. Dodoma foi escollida como capital de Tanzania en 1973, pero o traslado non se efectuou até 1996. A anterior capital, Dar es Salaam, aínda acolle numerosos organismos administrativos.

 Xeografía 
Dodoma érguese no centro de Tanzania, a 486 km ao oeste de Dar es Salaam e a 441 km ao sur de Arusha, sede das institucións da Comunidade de África Oriental. Dos 2.699 km² da súa área total, só 625 están urbanizados. A cidade levántase a 1.135 metros de altura sobre o nivel do mar.

 Historia 
Dodoma foi fundada durante o dominio colonial alemán, mentres se construía o ferrocarril central de Tanganica. Despois da primeira guerra mundial, Tanganica pasou a formar parte do Imperio Británico, e Dodoma tornouse un importante centro administrativo. Cando Tanganica obtivo a independencia no 1964 e logo, unida a Zanzíbar, se converteu en Tanzania, o ano 1973, foi decidido a través dun plebiscito que a capital do novo país se trasladase de Dar es Salaam (capital no período colonial británico) a Dodoma. Este desprazamento foi só cumprido en parte; a Asemblea Nacional ten a sede en Dodoma, pero numerosos organismos permanecen aínda en Dar es Salaam, que segue a ser de facto capital do país.

 Infraestruturas 
Dodoma está enlazada por importantes estradas vía automobilística ás outras grandes cidades de Tanzania. Para o leste comunícase con Dar es Salaam a través da rexión de Morogoro; polo oeste con Mwanza e Kigoma atravesando Tabora; a grande estrada do norte conduce até Arusha. Por Dodoma pasa o ferrocarril central, que tamén a une con Dar es Salaam. O aeroporto só pode recibir aeronaves de dimensións medias, polo que está en proxecto o seu ampliamento.

 Universidade 
Existen dúas universidades en Dodoma. Unha é a St. Johns University(católica e privada) e a outra a Universidade de Dodoma (The University Dodoma) ou 'UDOM'. A UDOM comezou as súas actividades en setembro de 2007 con 1.500 estudantes, mais poderá acoller, a uso completo, uns 40.000 nos próximos anos.

Categoría:Cidades de Tanzania
Categoría:Capitais de África